Avainsanat

Tiivistelmä



Avainsanat

1 Ennakkoratkaisukysymykset - Yhteisöjen tuomioistuimen toimivalta - Toimivallan rajat - Selvästi asiaan vaikuttamaton kysymys

(EY:n perustamissopimuksen 177 artikla)

2 Henkilöiden vapaa liikkuvuus - Sijoittautumisvapaus - Itsenäiset kauppaedustajat - Direktiivi 86/653/ETY - Palkkio - Kauppaedustajalle osoitetulta maantieteelliseltä alueelta olevien asiakkaiden kanssa tehdyt liiketoimet - Kauppaedustajan oikeus provisioon riippumatta siitä, onko hän myötävaikuttanut kyseisiin liiketoimiin

(Neuvoston direktiivin 86/653/ETY 7 artiklan 2 kohta)

3 Henkilöiden vapaa liikkuvuus - Sijoittautumisvapaus - Itsenäiset kauppaedustajat - Direktiivi 86/653/ETY - Palkkio - Kauppaedustajalle osoitetulta maantieteelliseltä alueelta oleva asiakas - Oikeushenkilöiden liittymät maantieteelliseen alueeseen

(Neuvoston direktiivin 86/653/ETY 7 artiklan 2 kohta)

Tiivistelmä

4 Perustamissopimuksen 177 artiklan mukaisen ennakkoratkaisumenettelyn yhteydessä yksinomaan kansallisen tuomioistuimen, jossa asia on vireillä ja joka vastaa annettavasta ratkaisusta, tehtävänä on kunkin asian erityispiirteiden perusteella harkita, onko ennakkoratkaisu tarpeen asian ratkaisemiseksi ja onko sen yhteisöjen tuomioistuimelle esittämillä kysymyksillä merkitystä asian kannalta. Kansallisen tuomioistuimen esittämä pyyntö voidaan jättää tutkimatta, jos on ilmeistä, että yhteisön oikeuden tulkinnalla, jota tämä tuomioistuin on pyytänyt, ei ole mitään yhteyttä kansallisessa tuomioistuimessa käsiteltävän oikeusriidan tosiseikkoihin tai kohteeseen.

5 Jäsenvaltioiden itsenäisiä kauppaedustajia koskevan lainsäädännön yhteensovittamisesta annetun direktiivin 86/653/ETY 7 artiklan 2 kohdan ensimmäistä luetelmakohtaa on tulkittava siten, että jos kauppaedustajalle on osoitettu maantieteellinen alue, hänellä on oikeus provisioon tältä alueelta olevien asiakkaiden kanssa päätetyistä liiketoimista, vaikka ne olisi tehty ilman hänen myötävaikutustaan.

Tätä tulkintaa on noudatettava kyseisen säännöksen sanamuodon mukaisessa tilanteessa, jossa liiketoimet on tehty tietyllä alueella tai tietyn kauppaedustajan vastuualueella olevan asiakaspiirin keskuudessa, vaikka kyseisessä säännöksessä ei ole minkäänlaista mainintaa kauppaedustajan myötävaikutuksesta palkkion maksamisen edellytyksenä. Samaa tulkintaa on noudatettava myös 7 artiklan rakenteen ja logiikan osalta, koska tässä artiklassa on ollut tarkoitus antaa oikeus palkkioon kahdessa erilaisessa tilanteessa, joista on säädetty erikseen sen 1 ja 2 kohdassa. Tämän artiklan 1 kohdassa tarkoitetussa tilanteessa liiketoimi tehdään edustajan toiminnan myötävaikutuksesta, kun taas 2 kohdassa tarkoitetussa tilanteessa liiketoimi on tehty kauppaedustajalle osoitetulta alueelta olevan asiakkaan tai asiakaspiirin keskuudessa.

6 Jäsenvaltioiden itsenäisiä kauppaedustajia koskevan lainsäädännön yhteensovittamisesta annetun direktiivin 86/653/ETY 7 artiklan 2 kohtaa on tulkittava siten, että kun asiakas on oikeushenkilö, ilmaisun "tältä alueelta oleva asiakas" merkitys on ratkaistava sen mukaan, missä oikeushenkilö todellisuudessa harjoittaa liiketoimintaansa. Jos yritys harjoittaa liiketoimintaansa useissa eri paikoissa tai jos edustaja toimii useilla alueilla, myös muita seikkoja voidaan ottaa huomioon määritettäessä sitä, minne tietty liiketoimi painottuu, ja tällaisia seikkoja ovat erityisesti paikka, jossa neuvottelut edustajan kanssa on käyty tai jossa ne tavallisesti olisi käyty, tuotteiden toimituspaikka ja tilauksen tehneen yksikön sijaintipaikka. Olennaista on välttää se, että sama liiketoimi katsottaisiin tehdyksi kahdessa eri paikassa.